**Татар телендә гомуми белем бирү оешмаларында укучы балалар өчен**

**татар теленнән республика олимпиадасының муниципаль туры биремнәре**

**2022-2023 нче уку елы**

**11 нче сыйныф**

**Максималь балл – 46**

**Үткәрү вакыты – 180 минут**

**Текстны укыгыз.**

Ниһаять, чират Рудольф Нуриевка җитте.

– Абитуриент Нуриев! – дип кычкырды сәркатип.

Ул сынау залына килеп кергәндә, озын, зифа буйлы бер хатын, аягүрә басып, комиссия әгъзаларына нидер аңлата иде. Комиссия әгъзалары өстәл арасында утыра, алларында кәгазь битләре, каләмнәр, графинда су. Көзгеле зур зал, залның аргы башында рояль янында музыкант утыра. Комиссия артындагы урындыкларда тамашачы, укытучылар, училищеда эшләүче башка хезмәткәрләрдер, ахрысы, кергән бер кызга, егеткә алар да тикшереп карый.

Каушата, куркыта. Тез буыннары калтырый.

Аягүрә торучы әлеге нәфис ханым боерулы тавыш илә әйтте, Нуриевка түгел, комиссиягә әйтте булса кирәк:

– Нуриев Рудольф Хамитович, 1938 елда туган!

«1938 елда туган» дигән сүзләргә ханым аеруча басым ясап, «Игътибар итегез, ул инде училищега керү вакытыннан узып киткән, ул инде картаеп бара» дигән мәгънә салып әйтте кебек.

Комиссиядәгеләр үзара чыш-пыш килә башлады. Рудольфның табанына шом йөгерде: «Болар мине алмаска азаплана, ахрысы», – дип уйлады ул.

– Ну-с! – диде кырыс ханым. – Раз сез шулкадәр ераклардан килгәнсез икән, күрсәтегез һөнәрегезне, карап багыйк бер!

Бу сүзләрдә дә «Ерак арадан килгәнең өчен генә сине тикшереп карыйбыз!» дигән мәгънә ята иде сыман.

*Р. Батулладан*

**Тестны эшләгез. (10 балл)**

1. *соңгылар* сүзендәге сузык авазларга бирелгән характеристикаларның хаталысын билгеләгез.

а) [о] — иренләшкән, урта күтәрелешле, кыска, арткы рәт сузыгы

ә) [ы] — иренләшкән, урта күтәрелешле, кыска, арткы рәт сузыгы

б) [а] — иренләшмәгән, түбән күтәрелешле, озын, арткы рәт сузыгы

2. Гарәп-фарсы алынмаларының рус алынмалары һәм интернациональ сүзләр белән бирелгән синонимнарын тоташтырыгыз.

җәдвәл республика

җөмһүрият логика

әмер типография

мантыйк приказ

матбуга таблица

3. Билгесезлек алмашлыгын билгеләгез.

а) болар

ә) нидер

б) беркем

4. Инфинитивны билгеләгез.

а) кергәндә

ә) алмаска

б) узып киткән

5. Сыйфат фигыльне билгеләгез.

а) эшләүче

ә) боерулы

б) багыйк

6. *аягурә* рәвешенең төркемчәсен билгеләгез.

а) сәбәп-максат

ә) күләм-чама

б) саф

7. Затланышсыз фигыльләрне билгеләгез.

а) тикшереп, керү

ә) каушата, багыйк

б) булса, күрсәтегез

8. Ярдәмлек сүз төркемнәрен билгеләгез.

а) кисәкчәләр, ымлыклар

ә) бәйлекләр, теркәгечләр

б) аваз ияртемнәре

9. *Комиссиядәгеләр үзара чыш-пыш килә башлады* җөмләсендә комиссиядәгеләр сүзе –

а) урын хәле

ә) ия

б) аергыч

10. *Ул сынау залына килеп кергәндә, озын, зифа буйлы бер хатын, аягүрә басып, комиссия әгъзаларына нидер аңлата иде* җөмләсенең төрен билгеләгез.

а) синтетик иярченле кушма җөмлә

ә) аналитик иярченле кушма җөмлә

б) тезмә кушма җөмлә

**II. Теоретик бирем. (10 балл)**

**Тезмә кушма җөмләләр турында языгыз һәм һәр төренә өчәр мисал китерегез.**

**III. Гамәли-иҗади бирем. (26 балл)**

1. Җөмләгә синтаксик анализ ясагыз (5 балл)

Ул сынау залына килеп кергәндә, озын, зифа буйлы бер хатын, аягүрә басып, комиссия әгъзаларына нидер аңлата иде.

1. Татар халык мәкален языгыз. (6 балл)

([г]ның саңгырау пары) е ([ж]ның саңгырау пары) е ([к]ның яңгырау пары) ә и (парсыз яңгырау, кече тел тартыгы) (саңгырау, тел арты тартыгы) и (калтыраулы тартык) ә (яңгырау, тел арты тартыгы) е — я ([қ]ның яңгырау пары) ы (яңгырау, ирен-ирен тартыгы) (яңгырау, тел алды тартыгы) ы (тел уртасы тартыгы) ө ([с]ның яңгырау пары), ([ч]ның яңгырау пары) ы (яңгырау, тел алды тартыгы) ы ([з]ның саңгырау пары) ү ([с]ның яңгырау пары).

3. “Сынау” темасына 15 җөмләдән торган бәйләнешле текст төзеп языгыз. (15 балл)